b'\n_START_ARTICLE_\nTNM\n_START_PARAGRAPH_\nTNM klasifikacija yra viena pagrindini\xc5\xb3 onkologijoje naudojam\xc5\xb3 sistem\xc5\xb3, kuria apra\xc5\xa1omas piktybinio naviko i\xc5\xa1plitimas ir nustatoma stadija, kuri yra esminis kriterijus parenkant gydymo taktik\xc4\x85. T rei\xc5\xa1kia pat\xc4\xaf navik\xc4\x85 (angl. tumor), N\xc2\xa0\xe2\x80\x93 limfinius mazgus (angl. node), M\xc2\xa0\xe2\x80\x93 metastazes (angl. metastasis).\n_START_SECTION_\nKlasifikacija\n_START_PARAGRAPH_\nI\xc5\xa1skiriama klinikin\xc4\x97 ir patologin\xc4\x97 klasifikacija, esminis skirtumas tarp abiej\xc5\xb3 yra histologinis (mikroskopinis) audinio i\xc5\xa1tyrimas ir patvirtinimas. Esant abejoni\xc5\xb3 d\xc4\x97l konkretaus T, N ar M parametro (neai\xc5\xa1k\xc5\xabs tyrim\xc5\xb3 rezultatai, ribiniai duomenys) rekomenduojama pasirinkti \xc5\xbeemesn\xc4\x99 kategorij\xc4\x85 (pavyzd\xc5\xbeiui T1 vietoje T2).\n_START_SECTION_\nPapildomi kriterijai ir \xc5\xbeymenys\n_START_PARAGRAPH_\nPaprastai naviko stadija apra\xc5\xa1oma prie\xc5\xa1 pradedant gydym\xc4\x85, ta\xc4\x8diau kai kuriais atvejais stadija nustatoma jau po gydymo. Pavyzd\xc5\xbeiui, vieti\xc5\xa1kai i\xc5\xa1plit\xc4\x99 tiesiosios \xc5\xbearnos navikai operuojami po gydymo kurso radioterapija ir chemoterapija. Siekiant apra\xc5\xa1yti tokius atvejus naudojamas koeficientas y. Pavyzd\xc5\xbeiui, diagnoz\xc4\x97s metu kompiuterin\xc4\x97s tomografijos tyrimu nustatyta tiesiosios \xc5\xbearnos v\xc4\x97\xc5\xbeio stadija gali b\xc5\xabti cT3cN2cM0, o po radioterapijos ir chemoterapijos atlikus operacij\xc4\x85 pooperacin\xc4\x97 stadija gal\xc4\x97t\xc5\xb3 b\xc5\xabti apra\xc5\xa1yta \xc5\xa1itaip: ypT2pN1pM0._NEWLINE_V\xc4\x97\xc5\xbeio recidyvas (atsinaujinimas) \xc5\xbeymimas raide r._NEWLINE_Jei stadija nustatoma autopsijos metu, vartojamas koeficientas a._NEWLINE_Koeficientas m naudojamas apra\xc5\xa1ant daug pirmini\xc5\xb3 navik\xc5\xb3 viename organe, pavyzd\xc5\xbeiui kepen\xc5\xb3 v\xc4\x97\xc5\xbeys, nustatytas pilvo organ\xc5\xb3 echoskopijos tyrimu, kai kepenyse randama daug naviko \xc5\xbeidini\xc5\xb3: mcT3N0M0.'